CELEX: 62011CN0407
Language: el
Date: 2011-08-01 00:00:00
Title: Υπόθεση C-407/11 P: Αναίρεση που άσκησε την 1η Αυγούστου 2011 η Κυβέρνηση του Γιβραλτάρ κατά της διατάξεως που εξέδωσε το Γενικό Δικαστήριο (έβδομο τμήμα) στις 24 Μαΐου 2011 στην υπόθεση T-176/09, Κυβέρνηση του Γιβραλτάρ κατά Ευρωπαϊκής Επιτροπής

1.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 290/6
            
         Αναίρεση που άσκησε την 1η Αυγούστου 2011 η Κυβέρνηση του Γιβραλτάρ κατά της διατάξεως που εξέδωσε το Γενικό Δικαστήριο (έβδομο τμήμα) στις 24 Μαΐου 2011 στην υπόθεση T-176/09, Κυβέρνηση του Γιβραλτάρ κατά Ευρωπαϊκής Επιτροπής
   (Υπόθεση C-407/11 P)
   2011/C 290/10
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Κυβέρνηση του Γιβραλτάρ (εκπρόσωποι: D. Vaughan QC και M. Llamas, Barrister)
   
      Αντίδικοι κατ’ αναίρεση: Ευρωπαϊκή Επιτροπή, Ηνωμένο Βασίλειο της Μεγάλης Βρετανίας και της Βόρειας Ιρλανδίας, Βασίλειο της Ισπανίας
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει τη διάταξη του Γενικού Δικαστηρίου της 24ης Μαΐου 2011 στην υπόθεση T-176/09·
            
         
               —
            
            
               να κρίνει παραδεκτή την προσφυγή της Κυβερνήσεως του Γιβραλτάρ στην υπόθεση T-176/09·
            
         
               —
            
            
               να αναπέμψει την υπόθεση στο Γενικό Δικαστήριο για να εκδώσει απόφαση επί της ουσίας της προσφυγής της Κυβερνήσεως του Γιβραλτάρ·
            
         
               —
            
            
               επικουρικώς σε σχέση με το δεύτερο και το τρίτο αίτημα, να αναπέμψει την υπόθεση στο Γενικό Δικαστήριο προκειμένου αυτό να επιληφθεί κάθε άλλου εκκρεμούς ζητήματος του παραδεκτού καθώς και της ουσίας της υποθέσεως·
            
         
               —
            
            
               να καταδικάσει την Επιτροπή και την Ισπανία στα δικαστικά έξοδα της Κυβερνήσεως του Γιβραλτάρ στο πλαίσιο της δίκης ενώπιον του Δικαστηρίου και ενώπιον του Γενικού Δικαστηρίου.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προσβάλλει την απόφαση του Γενικού Δικαστηρίου για τους ακόλουθους λόγους:
   
               1)
            
            
               το Γενικό Δικαστήριο παρέβη το δίκαιο της Ευρωπαϊκής Ένωσης εφαρμόζοντας ή εφαρμόζοντας εσφαλμένως, εν προκειμένω, τις διατάξεις περί μερικής ακυρώσεως και διαχωρισμού, διότι στην περίπτωση αυτή πρόκειται για διόρθωση της καταχωρίσεως της εκτάσεως μιας περιοχής και όχι για πραγματική μερική ακύρωση ή διαχωρισμό· τμήματα του τόπου ES6120032 είχαν σαφώς προσδιορισθεί εσφαλμένως ή βάσει εσφαλμένων και παραπλανητικών στοιχείων που παρέσχε η Ισπανία. Η περιοχή που καλύπτεται από τον τόπο αυτό πρέπει να διορθωθεί με κατάλληλη και ανάλογη ακύρωση της οικείας αποφάσεως·
            
         
               2)
            
            
               το Γενικό Δικαστήριο παρέβη το δίκαιο της Ευρωπαϊκής Ένωσης εκτιμώντας ότι η μερική ακύρωση της αποφάσεως 2009/95 (1), σύμφωνα με τα αιτηθέντα από την Κυβέρνηση του Γιβραλτάρ, αφενός, θα είχε ως αποτέλεσμα τον πλήρη αναπροσδιορισμό από το Γενικό Δικαστήριο των γεωγραφικών ορίων και την πλήρη τροποποίηση του τόπου ES6120032 και, αφετέρου, θα μετέβαλε, κατά συνέπεια, το περιεχόμενο της αποφάσεως 2009/95 και δεν θα μπορούσε προδήλως να διαχωρισθεί από τις λοιπές διατάξεις της αποφάσεως αυτής·
            
         
               3)
            
            
               το Γενικό Δικαστήριο παρέβη το δίκαιο της Ευρωπαϊκής Ένωσης κρίνοντας ότι ουδόλως αποδείχθηκε ότι ο νέος προσδιορισμός των ορίων του τόπου ES6120032, σύμφωνα με τα αιτηθέντα από την Κυβέρνηση του Γιβραλτάρ, πληρούσε τα κριτήρια του παραρτήματος III της οδηγίας περί οικοτόπων για να χαρακτηρισθεί ο εν λόγω τόπος ως τόπος κοινοτικής σημασίας ενώ υπήρχε πληθώρα αποδεικτικών στοιχείων από πραγματικής και νομικής απόψεως περί του αντιθέτου και κανένας από τους διαδίκους δεν υποστήριξε κάτι διαφορετικό και συνεπώς, με την εν λόγω κρίση του, το Γενικό Δικαστήριο παραμόρφωσε τα αποδεικτικά στοιχεία και/ή προέβη σε εσφαλμένο νομικό χαρακτηρισμό των πραγματικών περιστατικών και συνήγαγε εσφαλμένα νομικά συμπεράσματα από αυτά και/ή υπέπεσε σε πρόδηλη πλάνη εκτιμήσεως των πραγματικών περιστατικών και περαιτέρω εφάρμοσε εσφαλμένα νομικά κριτήρια και, υπό τις συγκεκριμένες περιστάσεις, ακατάλληλες διαδικασίες·
            
         
               4)
            
            
               περαιτέρω ή επικουρικώς, το Γενικό Δικαστήριο υπέπεσε σε διαδικαστική πλημμέλεια, θίγουσα τα συμφέροντα της Κυβερνήσεως του Γιβραλτάρ, προσβάλλοντας τα δικαιώματα άμυνάς της, διότι της στέρησε τη δυνατότητα να υποβάλει τις παρατηρήσεις της επί των εγγράφων που κατέθεσαν οι λοιποί διάδικοι και δεν δέχθηκε να της επιδειχθεί έγγραφο που προσκόμισε η Ισπανία, το οποίο ήταν σημαντικό για το ζήτημα επί του οποίου το Δικαστήριο στήριξε τη διάταξή του και εφαρμόζοντας, εν προκειμένω, ακατάλληλες διαδικασίες·
            
         
               5)
            
            
               περαιτέρω ή επικουρικώς, το Γενικό Δικαστήριο υπέπεσε σε διαδικαστική πλημμέλεια, θίγουσα τα συμφέροντα της Κυβερνήσεως του Γιβραλτάρ, διότι δεν αιτιολόγησε την κρίση του ότι ουδόλως αποδείχθηκε ότι ο νέος προσδιορισμός των ορίων του τόπου ES6120032, βάσει των αιτηθέντων από την Κυβέρνηση του Γιβραλτάρ, πληρούσε τα κριτήρια του παραρτήματος ΙΙΙ της οδηγίας περί οικοτόπων για να χαρακτηρισθεί ο εν λόγω τόπος ως τόπος κοινοτικής σημασίας και/ή δεν έλαβε υπόψη ή απέρριψε τα αποδεικτικά στοιχεία περί του αντιθέτου.
            
         
      (1)  Απόφαση 2009/95/ΕΚ της Επιτροπής, της 12ης Δεκεμβρίου 2008, σχετικά με την έγκριση δεύτερου ενημερωμένου καταλόγου των τόπων κοινοτικής σημασίας για τη μεσογειακή βιογεωγραφική περιοχή, κατ’ εφαρμογή της οδηγίας 92/43/ΕΟΚ του Συμβουλίου [κοινοποιηθείσα υπό τον αριθμό C(2008) 8049] ΕΕ L 43, σ. 393.